## El Museu de les Ciències acull la final de la quinta edició del concurs escolar ‘Acció pel clima’

*** Els 44 equips finalistes han presentat els seus projectes al jurat i al públic general**

El Museu de les Ciències ha acollit la final i l’entrega de premis del concurs ‘Acció pel clima’ convocat per quint any consecutiu per la Ciutat de les Arts i les Ciències. El certamen, que es dirigix a estudiants de Primària, Secundària, Batxillerat o cicles de Formació Professional bàsica i grau mitjà de tot Espanya, se celebra amb la col·laboració de Reciclamás, Global Omnium, Avanqua i Power Electronics.

Durant tot el matí, els 44 equips finalistes han presentat els seus treballs al jurat i també al públic general, ja que el certamen és de lliure accés i se celebra en format de fira científica amb la mostra física del projecte i l’exposició verbal per part de cada equip. En 2025, el concurs ha comptat amb la participació de més de 400 estudiants inscrits distribuïts en 80 equips, dels quals 220 alumnes organitzats en 44 equips han arribat a la final del Museu de les Ciències.

La jornada, l’entrega de premis de la qual s’ha celebrat en l’Auditori Santiago Grisolía, ha comptat amb la presència del coordinador adjunt de Relacions Externes de la Ciutat de les Arts i les Ciències, Nacho Cotino; el regidor del Cicle Integral de l’Aigua, Recollida de Residus i Millora Climàtica de l’Ajuntament de València, Carlos Mundina; el president del Comité d’Experts de la Ciutat de les Arts i les Ciències, José Luis Rubio; la secretària del comité d’experts, Amparo Latorre, i Enrique Alborch, membre del comité d’experts; la representant del Consell de la Infància de la Ciutat de les Arts i les Ciències, Daniela Encinas, juntament amb representants de Global Omnium, Reciclamás, Avanqua i Power Electronics.

**Premis 2025**

En la categoria ‘Mà a l’obra. Al rescat del planeta’, per a segon cicle de Primària i que planteja el disseny i la construcció d’un element, mecanisme, maqueta o artefacte amb materials reciclats, ha resultat guanyador l’equip del Col·legi Engeba de València amb el seu projecte ‘València contribuïx amb el planeta’.

El segon premi en esta categoria ha reconegut el projecte ‘Verd Hermes’ de l’equip del Col·legi Hermes (València). El tercer premiat ha sigut el grup d’estudiants del Col·legi Misericòrdia de Vinaròs amb el seu treball ‘Energia infinita’.

Estudiants del Col·legi Hermes (València) de tercer cicle de Primària i el seu projecte ‘Cases pel nostre futur’ han guanyat el primer premi en la categoria ‘Consum responsable contra el canvi climàtic’, que premia el disseny i muntatge d’un experiment o artefacte relacionat amb l’eficiència energètica o l’aprofitament adequat de l’aigua. El segon premi en esta categoria ha premiat el projecte ‘Energym’, d’un equip del col·legi CEU San Pablo València (Montcada), mentres que el tercer premi ha sigut també per a un equip del mateix centre gràcies al seu treball ‘L’aigua és a les teues mans’.

El grup de Secundària del Col·legi La Puríssima (Alzira), amb el seu projecte ‘Filtre vital’, ha obtingut el primer premi de la categoria ‘Accions d’implicació social’ sobre el disseny i la difusió d’accions perquè els estudiants prenguen consciència i siguen part activa de la conservació del medi ambient. El segon premi ha sigut per al Col·legi Eduardo Primo (Carlet), amb el seu projecte ‘Eduardo Primo salva Carlet!’, i el tercer guardonat ha sigut el Col·legi Devesa School Carlet amb el projecte ‘Grup 9.1’.

El projecte ‘Taquión’, realitzat per estudiants de l’IES Joan Coromines (Benicarló), ha guanyat el primer premi en la categoria ‘Programant la sostenibilitat’ sobre el disseny i muntatge d’un projecte STEM per a mostrar algun aspecte relacionat amb el medi ambient i la sostenibilitat. El segon premi ha sigut per a l’equip del Col·legi Sorolla (València) amb el treball ‘Joc mediambiental amb Scratch’, i, el tercer premi, per al del Col·legi La Milagrosa de Segorbe amb el seu projecte ‘Esponges sostenibles’.

Per cada categoria, els premis per al centre escolar són 500 euros per al primer, 400 euros per al segon i 200 euros per al tercer, a més d’entrades al Museu de les Ciències per als integrants dels equips guanyadors.

Fecha: 04/04/2025